

VLADA REPUBLIKE HRVATSKE

Zagreb, 19. kolovoza 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo kulture i medija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi prijenosa prava vlasništva na nekretnini Hrvatskog restauratorskog zavoda u korist Grada Dubrovnika, bez naknade  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2021. donijela

**Z A K L J U Č A K**

1. Vlada Republike Hrvatske podupire prijenos prava vlasništva na nekretnini Hrvatskog restauratorskog zavoda označenoj kao: suvlasnički dio s neodređenim omjerom ETAŽNO VLASNIŠTVO (E-2) - Prostor u prizemlju zgrade zv. Caboga u čest. zgr. 67 i 68 koji se sastoji od četiri prostorije površine 104,26 m2 i orsana 31,74 m2, uz odgovarajući suvlasnički dio cijele nekretnine, a koji se nalazi u zgradi izgrađenoj na k.č.br. 22, ukupne površine 1.411 m2, upisanoj u zk.ul.br. 340, k.o. Sustjepan, u korist Grada Dubrovnika, bez naknade.

2. Zadužuje se Ministarstvo kulture i medija za provedbu ovoga Zaključka.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Dana 25. ožujka 2021. gradonačelnik Grada Dubrovnika uputio je dopis Ministarstvu kulture i medija u kojem predlaže da se nekretnine u prizemlju Ljetnikovca Bunić-Kaboga označene kao suvlasnički dio s neodređenim omjerom ETAŽNO VLASNIŠTVO (E-2) - Prostor u prizemlju zgrade zv. Caboga u čest. zgr. 67 i 68 koji se sastoji od četiri prostorije površine 104,26 m2 i orsana 31,74 m2, uz odgovarajući suvlasnički dio cijele nekretnine, a koji se nalazi u zgradi izgrađenoj na k.č.br. 22, ukupne površine 1.411 m2, upisanoj u zk.ul.br. 340, k.o. Sustjepan, u vlasništvu Hrvatskog restauratorskog zavoda u Zagrebu (u daljnjem tekstu: Zavod) prenesu bez naknade Gradu Dubrovniku.

Navedena nekretnina procijenjena je u vrijednosti od 34.170.000,00 kuna po stalnom sudskom vještaku.

Navedenu nekretninu je na temelju Odluke Vlade Republike Hrvatske, KLASA: 940-01/07-01/06, URBROJ: 5030120-07-1, od 29. studenoga 2007., Hrvatski fond za privatizaciju prenio Hrvatskom restauratorskom zavodu i to Ugovorom o prijenosu prava vlasništva bez naknade KLASA: 940-06/07-01/17, URBROJ: 563-04-01/04-2007-9.

U obnovu navedenog Ljentikovca bivša Batahovina Foundation dala je na raspolaganje 3.000.000,00 eura u koju svrhu je 11. ožujka 2009. sklopljen Ugovor o financiranju obnove ljetnikovca Bunić-Kaboga, KLASA: 402-01/09-01/0011, URBROJ: 532-10-01/2-09-09 te Aneks Ugovoru o financiranju obnove ljetnikovca Bunić-Kaboga, KLASA: 402-01/09-01/0011, URBROJ: 532-10-01/2-09-19, između Batahovina Foundation, Republike Hrvatske, Hrvatskog restauratorskog zavoda i Grada Dubrovnika, a kojim je obuhvaćena i navedena nekretnina.

Člankom 9. navedenog Ugovora o financiranju, propisano je kako se Republika Hrvatska, Zavod i Grad Dubrovnik obvezuju osigurati da predmetnu nekretninu na razdoblje od 50 godina u cijelosti koristi Zavod za obavljanje konzervatorsko restauratorske djelatnosti, izuzev manjeg dijela koji će biti dostupan javnosti i koji će se koristiti u kulturne svrhe, te nadalje ukoliko iz bilo kojeg razloga i u bilo koje vrijeme dođe do bitne promjene načina korištenja predmetne nekretnine i vlasničke strukture predmetnih objekata u razdoblju od 50 godina, Republika Hrvatska, Zavod i Grad Dubrovnik se obvezuju sukladno suvlasničkim dijelovima, vratiti Fundaciji, odnosno njenom pravnom slijedniku, primljena sredstva u eurima uvećana za referentnu kamatnu stopu koju na godišnjoj razini utvrđuje Agencija za zaštitu tržišnog natjecanja.

S obzirom na to da je Batahovina Foundation u međuvremenu, 16. lipnja 2015., prestala postojati, sve njezine obveze i prava prinijeti su na novu zakladu CABOGA Stiftung, Krichstrasse 12, FL - 9490 Vaduz, Fürstentum Liechtenstein koja je po svojim zastupnicima, 16. travnja 2021., dala Izjavu: „Suglasni smo da se dio nekretnine ljetnikovca Bunić-Kaboga, sagrađen na k.č.br. 67 i 68. zk.ul. 108, poduložak 2, k.o. Sustjepan (nova izmjera k.č.br. 22, k.o. Sustjepan, zk.ul. 340), u vlasništvu Hrvatskog restauratorskog zavoda može prenijeti na Grad Dubrovnik u uređenom stanju te da u slučaju prijenosa vlasništva zaklada CABOGA Stiftung neće potraživat sredstva dana za financiranje obnove ljetnikovca Bunić-Kaboga od Republike Hrvatske, Grada Dubrovnika i Hrvatskog restauratorskog zavoda. Suglasni smo s bitnom promjenom namjene, tj. s prestankom djelovanja predmetne nekretnine u okviru rada javne ustanove u kulturi i s prestankom korištenja iste za obavljanje konzervatorsko-restauratorske djelatnosti, a kako je utvrđeno člankom 9. Ugovora o financiranju obnove ljetnikovca Bunić-Kaboga od 11. ožujka 2009. godine. Ovime izjavljujemo da se zaklada CABOGA Stiftung u slučaju implementiranja gore navedenih promjena odriče prava koja bi u njenu korist proizašla primjenom članka 9. i 13.navedenog Ugovora.“.

Odredbom članka 58. Zakona o ustanovama („Narodne novine“, br. 76/93., 29/97. - ispravak, 47/99. - ispravak, 35/08. i 127/19.), propisano je da ustanova ne može bez suglasnosti osnivača ustanove, odnosno tijela kojeg je on odredio, steći, opteretiti ili otuđiti nekretninu i drugu imovinu čija je vrijednost veća od vrijednosti utvrđene aktom o osnivanju ili statutom ustanove.

Prava i dužnosti osnivača Hrvatskog restauratorskog zavoda obavlja Ministarstvo kulture i medija temeljem članaka 2. i 14. Uredbe o spajanju javnih ustanova restauratorske djelatnosti („Narodne novine“, br. 2/97., 119/01. i 72/14.), tako da Zavod ne može bez suglasnosti Ministarstva kulture i medija, opteretiti ili otuđiti nekretnine, kao i drugu imovinu u vrijednosti koja se određuje statutom Zavoda.

Bitno je naglasiti da Grad Dubrovnik gospodari predmetnim ljetnikovcem, odnosno dijelom kojega je vlasnik, na način da se isti koristi u svrhu realizacije kulturnih aktivnosti od interesa za Grad Dubrovnik i provođenja programa javnih potreba u kulturi Grada Dubrovnika. Gradsko vijeće Grada Dubrovnika je na sjednici, održanoj 23. rujna 2019., donijelo Zaključak, KLASA: 372-03/18-01/22, URBROJ: 2117/01-019-19-10, kojim je između ostalog utvrdilo da je upravljanje ljetnikovcem Bunić-Kaboga od općeg interesa za Grad Dubrovnik budući se na taj način štiti i promovira njegovo održivo korištenje kao javnog kulturnog dobra društvene namjene. Kako bi Grad Dubrovnik što kvalitetnije prezentirao spomenuto kulturno dobro koji je sastavni i nezaobilazni dio bogate kulturne ponude, bilo bi svrsishodno da Grad Dubrovnik upravlja kompleksom ljetnikovca Bunić-Kaboga u Dubrovniku u cijelosti.

Hrvatski restauratorski zavod predmetnu nekretninu koristi za obavljanje svoje konzervatorsko-restauratorske djelatnosti te će istu djelatnost po darovanju predmetne nekretnine nastaviti obavljati u prostorijama Državnog arhiva u Dubrovniku, u kojem je uređena konzervatorsko-restauratorska radionica te to neće prouzročiti povećanje troškova poslovanja Hrvatskog restauratorskog zavoda.

S obzirom na to da je navedena nekretnina na temelju gore spomenute Odluke Vlade Republike Hrvatske, od 29. studenoga 2007., prenesena Hrvatskom restauratorskom zavodu i to Ugovorom o prijenosu prava vlasništva bez naknade, KLASA: 940-06/07-01/17, URBROJ: 563-04-01/04-2007-9, te da je Republika Hrvatska Ugovorom o financiranju obnove ljetnikovca Bunić-Kaboga, od 11. ožujka 2009. i Aneksom Ugovora o financiranju, od 13. siječnja 2010., također preuzela određene obveze, između ostaloga, da će u slučaju kršenja članka 9. Ugovora, koji je prethodno citiran, vratiti dana sredstva za obnovu navedenog ljetnikovca, to je potrebno da Vlada Republike Hrvatske uvažavajući opis činjeničnog i pravnog stanja stvari, vrijednost nekretnine i sadržaja citirane Izjave zaklade CABOGA Stiftung, kao pravnog slijednika Batahovina Foundation, podrži prijenos prava vlasništva navedene nekretnine u korist Grada Dubrovnika.